KTB Futures กับกรณี Corporate Action บน KTB
เมื่อกลางสัปดาห์ KTB Futures มีการปรับลักษณะของสัญญา เนื่องจากหุ้น KTB มีการประกาศทำ Corporate Action
31 ส.ค. 2555

โดย...ตลาดอนุพันธ์(ประเทศไทย)จำกัด(มหาชน)
เมื่อกลางสัปดาห์ KTB Futures มีการปรับลักษณะของสัญญา เนื่องจากหุ้น KTB มีการประกาศทำ Corporate Action หลายท่านอาจมีข้อสงสัยเกี่ยวกับการปรับสัญญาและผลกระทบที่จะเกิดขึ้นหากถือครอง KTB Futures อยู่ ดังนั้นในสัปดาห์นี้ คอลัมน์ “นัดพบอนุพันธ์” จึงขอไขข้อสงสัยดังกล่าว รวมทั้งนำรายละเอียดที่น่าสนใจมาเล่าให้ฟังกันเพิ่มเติมนะครับ 
โดยปกติสัญญาซื้อขายล่วงหน้าที่อ้างอิงกับหุ้นรายตัว หรือ Stock Futures นั้น จะมีราคาที่เคลื่อนไหวตามราคาหุ้นอ้างอิง หรือที่เรียกกันว่า “หุ้นแม่” และกรณีที่หุ้นแม่เกิด Corporate Action ก็จะส่งผลกระทบต่อราคาทันที เช่น การแตกพาร์ หรือการเพิ่มทุนให้แก่ผู้ถือหุ้นเดิม เป็นต้น ซึ่งผลกระทบหลังนี้ไม่ได้มาจากดีมานด์ซัพพลายในการซื้อขายหุ้นหรือกลไกการซื้อขายในตลาดแต่อย่างใด ดังนั้นเพื่อลดผลกระทบจากกรณี Corporate Action ในหุ้นแม่ ที่จะส่งผลต่อราคาของหุ้นและกระทบมาถึงราคาของ Stock Futures ตลาดอนุพันธ์ก็จะพิจารณาปรับสัญญา Stock Futures ดังกล่าวไปพร้อมๆ กันด้วย 
สำหรับกรณีของ KTB Futures ซึ่งมีหุ้นแม่ คือ หุ้น KTB นั้น โดยปกติราคาของ KTB Futures ก็จะปรับขึ้นลงตามการคาดการณ์ของราคา KTB ที่มีการซื้อขายอยู่ในตลาดหลักทรัพย์ แต่ในช่วงที่ผ่านมา KTB ได้ประกาศจัดสรรหุ้นเพิ่มทุนให้แก่ผู้ถือหุ้นเดิมในสัดส่วน 4 หุ้นเดิมต่อ 1 หุ้นใหม่ ในราคาหุ้นละ 12.60 บาทต่อหุ้น (วันเครื่องหมาย XR ของ KTB ในกรณีนี้คือวันที่ 28 ส.ค.ที่ผ่านมา)
จากการประกาศจัดสรรหุ้นเพิ่มทุนดังกล่าวจะทำให้มีหุ้นเพิ่มเข้ามาในระบบ ซึ่งหุ้นที่เข้ามาใหม่นี้จะมีมูลค่า 12.60 บาท ขณะที่ปัจจุบันราคา KTB มีการซื้อขายกันอยู่ที่ราคา 1718 บาท ดังนั้นจะเห็นได้ว่าเมื่อมีการเพิ่มทุนในลักษณะดังกล่าวจะทำให้มูลค่าของหุ้นต่อหน่วยที่ผู้ลงทุนถืออยู่ลดลงหรือที่คุ้นเคยกันว่าเป็น Dilution Effect ซึ่งจะส่งผลให้ราคาหุ้น KTB ปรับลงด้วยเช่นกัน
ในการปรับสัญญา KTB Futures นั้น ตลาดอนุพันธ์จะคำนวณตัวปรับค่า (Adjustment Factor) ที่ทำให้มูลค่า KTB Futures 1 สัญญา ไม่มีการเปลี่ยนแปลง โดยวิธีการปรับนั้นก็จะนำเอาตัวปรับค่าไปปรับราคาและขนาดของสัญญาเพื่อทำให้มูลค่ารวมของ KTB Futures ที่ผู้ลงทุนถืออยู่นั้นยังคงเท่าเดิม 
ตัวปรับค่าในกรณีของ KTB จะเป็นอัตราส่วนของมูลค่าของ KTB ที่เพิ่มขึ้นจากการระดมทุนผ่านหุ้นใหม่ให้กับผู้ลงทุนเดิมต่อจำนวนหุ้นทั้งหมดหลังการเพิ่มทุน ในที่นี้ ณ ก่อนวัน XD (27 ส.ค. 2555) ราคาหุ้น KTB อยู่ที่ 17.90 บาท โดยมีอัตราส่วน 4 หุ้นเดิมต่อ 1 หุ้นใหม่ ซื้อได้ที่ราคาหุ้นละ 12.60 บาท ทำให้ตัวปรับค่าจะเท่ากับ {4 + (1 x 12.6 / 17.90)} / (1 + 4) = 0.9407821 ซึ่งตลาดอนุพันธ์จะใช้ตัวปรับค่าดังกล่าวมาคำนวณราคาและขนาดของสัญญา KTB Futures ตัวอย่างเช่น KTBU12 (สัญญาเดือน ก.ย. 2555) มีราคาเท่ากับ 17.31 บาท ก็จะถูกปรับราคาเป็น 16.28 บาท (17.31 x 0.9407821) พร้อมๆ กับปรับให้มีขนาดเท่ากับ 1,063 หุ้นต่อสัญญา (1,000/0.9407821) ซึ่งทำให้มูลค่าของสัญญายังคงที่อยู่ที่ประมาณ 17,310 บาท เช่นเดิม ทั้งนี้ตลาดอนุพันธ์จะมีการเผยแพร่แนวทางและผลการคำนวณล่วงหน้า และประกาศตัวปรับค่าตั้งแต่ช่วงเย็นก่อนวันขึ้นเครื่องหมาย XR โดยกำหนดให้ราคาและขนาดของสัญญา KTB Futures ที่ปรับใหม่นี้ มีผลในวันรุ่งขึ้นหรือวันขึ้นเครื่องหมาย XR (28 ส.ค. 2555) ตั้งแต่ก่อนเริ่มซื้อขายพร้อมกับมีการเพิ่มตัวอักษร X ไว้ข้างหลังสัญญาการซื้อขาย KTB Futures เพื่อให้ผู้ลงทุนรับทราบว่า มีการปรับสัญญาเกิดขึ้น
อย่างไรก็ตาม มีผู้ลงทุนบางท่านเกิดข้อสงสัยว่า ในวันที่ 28 ส.ค. 2555 KTBU12X ที่ราคา Settlement Price อยู่ที่ 16.84 บาท ต่ำกว่าราคา Settlement Price ของ KTBU12 เมื่อวันที่ 27 ส.ค. 2555 ที่อยู่ที่ระดับ 17.31 บาท ถึงกว่า 40 สตางค์ จะสร้างผลขาดทุนให้กับผู้ลงทุนที่มีสถานะ Long KBT Futures อยู่เป็นจำนวนมาก แต่ในความเป็นจริงนั้น ในการคำนวณกำไรขาดทุนข้ามวันมาตั้งแต่วันที่ 27 จนถึงสิ้นวันที่ 28 ส.ค.นั้น ผู้ที่ Long KTBU12X จะได้กำไรเนื่องจาก Settlement Price ของวันที่ 27 ที่จะมาคำนวณส่วนต่างของราคาข้ามวันนั้นต้องเป็นราคาหลังจากที่ปรับด้วยตัวปรับค่า ตามตัวอย่างข้างต้น ซึ่งจะเท่ากับ 16.28 บาท ดังนั้นผู้ที่ถือ Long KTBU12X ก็จะได้กำไรถึง 0.56 บาท (16.8416.28) ต่อ 1 หุ้น ซึ่งคิดเป็นเงินเท่ากับ 595.28 บาท (0.56 * 1,063) ต่อ 1 สัญญา ตามขนาดของสัญญาที่ได้มีการปรับด้วยตัวปรับค่าตามตัวอย่างข้างต้น 
อย่างไรก็ดี การปรับลักษณะของสัญญาฟิวเจอร์ส อาจเกิดขึ้นในกรณีที่หุ้นแม่มีการเปลี่ยนแปลงอื่นๆ นอกเหนือจากการเพิ่มทุนให้แก่ผู้ถือหุ้นเดิม ซึ่งผู้ที่สนใจข้อมูลเพิ่มเติมสามารถศึกษารายละเอียดและวิธีการปรับสัญญาได้จาก Website ของ TFEX (www.tfex.co.th) นะครับ 
พิเศษ!!! ตลาดอนุพันธ์ ร่วมกับ บล.โกลเบล็ก เชิญท่านร่วมงานสัมมนา “มองให้ตรง ฟันธงด้วยเทคนิค” ในวันพุธที่ 12 ก.ย. 2555 เวลา 08.30-12.00 น. ณ หอประชุมศาสตราจารย์สังเวียน อินทรวิชัย อาคารตลาดหลักทรัพย์ ติดตามรายละเอียดทาง www.tfex.co.th หรือ SET Call Center 02-229-2222 โดยไม่เสียค่าใช้จ่าย